Sve veća zabrinutost za kvalitetu zraka u New Yorku (12/3/02) - 2002-03-12
Neki građani strahuju da se grad prebrzo vratio u normalu na uštrb zdravlja ljudi
Zdravstveni radnici rade testove disanja u jednog pokretnoj klinici nedaleko ruševina Svjetskog trgovinskog centra. Oni pregledaju djelatnike koji nemaju zdravstveno osiguranje, a čistili su urede u susjednim zgradama od velike prašine koja je nakon pada Svjetskog trgovinskog centra zavila taj dio grada. Omar Henriquez, organizator klinike, kaže da se mnogi radnici tuže na zdravstvene probleme, a posebno na kašalj. "Mnogo ljudi ima slične simptome, suhi kašalj, krvarenje iz nosa, bol u grudima, znakove astme, a žene se tuže na iregularne menstrualne periode." Nakon pada Svjetskog trgovinskog centra, ostala je oko jedna milijuna tona ruševina, u kojoj se nalaze tragovi potencijalno kancerogenih substanca, kao na primjer azbest, benzol, dioksini, poliklorni bifenili. Liječnici se uglavnom slažu da su u najvećoj opasnosti spasilačke ekipe koje su bile izravno izložene prašini, ponekad bez adekvatne zaštitne opreme. Uz to, oko 40 tisuća ljudi živi blizu ruševina. Neki od njih, kao što je to i lokalna političarka Kathryn Freed, također su zabrinuti. "Imam predosjećaj da su većinu nas, na žalost, vjerovatno trebali evakuirati i ne dopustiti nam povratak neko duže vrijeme, no očito su zaključili da to ne mogu napraviti jer je preskupo. Medjutim, strahujem da ćemo otkriti, što više starimo, da plaćamo zdravljem zbog njihovog požurivanja pri povratku na normalu." Od 11. rujna Agencija za zaštitu okoliša savezne vlade provela je tisuće testova kvalitete zraka u donjem dijelu Manhattana. Glasnogovornica te agencije, Mary Helen Cervantes kaže da agencija stoji iza svojih izjava da to područje ne predstavlja dugoročni zdravstveni rizik. "To ne znači da nema nikakvog rizika. Od samog početka mi smo naglašavali da oni djelatnici koji rade na ruševinama Svjetskog trgovinskog centra trebaju poduzeti mjere predostrožnosti i nositi zaštitnu opremu koja im je dostavljena." Međutim, neki kritičari kažu da je vlada trebala uspostaviti takozvani “superfond” kako bi se temeljito nadgledalo čišćenje tog područja od opasnih tvari. Uz to, nedavno je u jednoj velikoj stambenoj zgradi u blizini ruševina provedeno privatno testiranje te otkriveno da je u zraku prisutno 555 puta više azbestosa od onog što se smatra prihvatljivom razinom. Gospođica Freed osuđuje odluku gradskih vlasti kojom se dopušta vlasnicima zgrada da se sami pobrinu oko čišćenja zgrada nakon uništenja Svjetskog trgovinskog centra. "Mislim da je grad učinio veliku grešku oko načina na koji su odlučili napraviti čišćenje. A to je da su odlučili ne napraviti čišćenje. I ja vam garantiram da – hodate li ulicama u tom dijelu grada - da ćete naći puno zgrada koje nisu nikada bile dobro očišćene." Što se škola tiče, dužnosnici uvjeravaju roditelje da su one temeljito očišćene, medjutim neki roditelji i dalje odbijaju slati svoju djecu u škole koje su vrlo blizu ruševina Svjetskog trgovinskog centra.